Hierdie Kings gaan nog ŉ paar spanne laat les opsêDie ou afgesaagde uitdrukking is “so naby, maar tog so ver”. En dit is seker hoe die Southern Kings Saterdagmiddag gevoel het. Hulle het in die Wolfsonstadion in Port Elizabeth, waar die verwagte groot skare toe nie opgedaag het nie, hul eerste twee punte op die Pro14-puntelys verdien, hoewel Ulster hulle met 43-36 geklop het. Dit was seker ŉ lekker wedstryd, want die twee spanne het saam 12 drieë gedruk: die Iere sewe, en Schalk Ferreira se span vyf. Maar dan moet jy byvoeg dat die verdediging, veral dié van die Kings wanneer die bal wyd gespeel is, en ook hul talle aanslane wanneer hulle in besit was, afbreek aan die wedstryd as geheel en veral hul wenkanse gedoen het. Die Kings was rustyd met 22-10 voor, maar het toe ná rustyd nog meer verbroude duikslae gehad. Die gevolg is dat Ulster in die tweede helfte 33 punte (vyf drieë) teenoor net 14 aangeteken het. Maar kom ons fokus op die Kings se grootste enkele sterkpunt: hulle het gespeel om te wen. Daar was trots, doelgerigtheid en soms desperate keerwerk op hul eie doellyn wanneer die bresse egter reeds deur Ulster van omkeerbesit geslaan was. Die Kings se skrum was stewig, en veral Bobby de Wee het in die lynstane die oog gevang met suiwer springwerk wat ook ŉ bal of twee van die teenstanders se ingooi gewen het. ŉ Baie sterk wind, en ŉ klipharde veld waar die bal saam met die wind na die smaak van die skopper soms te veel gerol het, het sake vir die spelers bemoeilik. Ter opsomming: dit was ŉ ander Kingsspan hierdie as wat van die een neerlaag na die ander gestrompel het. Daar is nog heelwat werk wat wag, maar as hulle hierop kan voortbou, gaan ŉ span of twee nog hul rieme in die oorblywende 13 wedstryde styfloop. En Ulster het net eenvoudig te veel ervaring en afronding gehad en hul kanse beter gebruik. Puntemakers – Southern Kings (22) 36: Berton Klaasen 2, Yaw Penxe 2, Michael Makase. Doelskoppe: Oliver Zono 4. Strafdoele: Zono. Ulster (10) 43: Drieë: Sean Reidy, John Andrew 2, John Cooney, Andrew Trimble, Clive Ross, Robbie Diack. Doelskoppe: Cooney 2, Christian Lealiifano 2.